b"\n_START_ARTICLE_\nPrvenstvo Anglije 1877\n_START_SECTION_\nZgodovina\n_START_PARAGRAPH_\nZa\xc4\x8detki tenisa segajo v dvanajsto stoletje, ko so na severu Francije udarjali \xc5\xbeogo z dlanjo v igri, imenovani jeu de paume. Loparji so se pojavili v \xc5\xa1estnajstem stoletju. Prvotno razli\xc4\x8dico tenisa, danes znano kot pravi tenis, so plemi\xc4\x8di in ostali pripadniki vi\xc5\xa1jega sloja igrali ve\xc4\x8dinoma v zaprtih prostorih. Konec 60-ih let 19. stoletja so se za\xc4\x8deli prvi poskusi tenisa na travi. Vulkanizirane poskakujo\xc4\x8de gumaste \xc5\xbeogice in izum kosilnice nekaj desetletij pred tem so omogo\xc4\x8dali enostaven prenos igre na travnato povr\xc5\xa1ino. Major Harry Gem in Augurio Perera sta predstavila svojo razli\xc4\x8dico igre, imenovano Pelota, in leta 1872 v Leamington Spaju ustanovila prvi klub tenisa na travi. Leta 1874 je major Clopton Wingfield predstavil svojo razli\xc4\x8dico tenisa na travi, poimenovano Sphairistike. V prijavi patenta jo je opisal kot\xc2\xa0\xc2\xbbnovo in izbolj\xc5\xa1ano igri\xc5\xa1\xc4\x8de za igranje starodavne igre tenisa\xc2\xab, z njenim tr\xc5\xbeenjem pa je prispeval k dvigu priljubljenosti tenisa.\n_START_SECTION_\nKlub\n_START_PARAGRAPH_\n23. julija 1868 je \xc5\xa1est mo\xc5\xa1kih v pisarni revije The Field ustanovilo All England Croquet Club. Oktobra 1869 so najeli \xc5\xa1tiri akre travnika na Worple Road v Wimbledonu, tedaj na obrobju Londona. Klub je moral pla\xc4\x8devati 50\xc2\xa0\xc2\xa3 letne najemnine za zemlji\xc5\xa1\xc4\x8de, kasneje je ta narasla na 75\xc2\xa0\xc2\xa3 in nato na 100\xc2\xa0\xc2\xa3. Zaradi zvi\xc5\xa1evanja najemnine in vse manj\xc5\xa1ega zanimanja za kroket je klub zabredel v finan\xc4\x8dne te\xc5\xbeave, zato so leta 1875 v ponudbo kluba vklju\xc4\x8dili tudi tenis na travi. Izkoristili so vse ve\xc4\x8dje zanimanje za ta nov \xc5\xa1port in s tem pove\xc4\x8dali prihodke kluba. Odlo\xc4\x8ditev je bila sprejeta na letnem klubskem sestanku, ko so tudi dolo\xc4\x8dili \xc4\x8dlanarino (dve gvineji za oba \xc5\xa1porta). Eno od igri\xc5\xa1\xc4\x8d za kroket so za 25\xc2\xa0\xc2\xa3 preuredili v teni\xc5\xa1ko igri\xc5\xa1\xc4\x8de in kmalu po kon\xc4\x8danju del 25. februarja 1875 se je v\xc4\x8dlanilo ducat novih \xc4\x8dlanov. Leto za tem so zaradi priliva novih teni\xc5\xa1kih \xc4\x8dlanov tretjino klubskega zemlji\xc5\xa1\xc4\x8da namenili za teni\xc5\xa1ka igri\xc5\xa1\xc4\x8da. Hkrati so imenovali tudi \xc4\x8dlana komiteja, ki je bil zadol\xc5\xbeen za teni\xc5\xa1ki del. Tenis na travi je postal tako priljubljen, da so 14. aprila 1877 klub uradno preimenovali v All England Lawn Tennis and Croquet Club (AELTC). 2. junija 1877 se je klubski komite na predlog ustanovnega \xc4\x8dlana in klubskega tajnika Johna H. Walsha odlo\xc4\x8dil izpeljati turnir v tenisu na travi, s katerim bi pridobili sredstva za popravilo okvarjenega valjarja za travo.\n_START_SECTION_\nTurnir\n_START_PARAGRAPH_\n\xc5\xbdreb za turnir z dvaindvajsetimi tekmovalci je potekal v soboto, 7. julija 1877, prvi iz\xc5\xbereban tenisa\xc4\x8d v zgodovini modernega tenisa je bil g. H. T. Gillson. Table, mre\xc5\xbee in \xc5\xbeogice za turnir je dobavilo podjetje Jefferies & Co iz Woolwicha. Turnir se je pri\xc4\x8del v ponedeljek, 9. julija 1877. Ni znano, kdo je prvi za\xc4\x8del igrati, toda prvi dan turnirja je bilo v son\xc4\x8dnem vremenu odigranih deset dvobojev prvega kroga. F. N. Langham, cambri\xc5\xa1ki dobitnik nagrade blue za tenis, je napredoval brez boja, ker se njegov nasprotnik C. F. Buller iz Etona, sicer znan igralec racketsa, ni pojavil. Julian Marshall je prvi tenisa\xc4\x8d, ki je dobil dvoboj v petih nizih po tem, ko je izgubil prva dva niza proti kapitanu Grimstonu. Pet dvobojev drugega kroga je bilo odigranih v torek, 10. julija, ponovno v lepem vremenu. Charles Gilbert Heathcote je napredoval brez dvoboja, J. Lambert pa je kot prvi tenisa\xc4\x8d v Wimbledonu dvoboj predal, ko je \xc5\xbee zaostajal z 0:2 v nizih proti L. R. Erskinu. Julian Marshall je ponovno zmagal v petih nizih, tokrat proti F. W. Oliverju._NEWLINE_Tretji krog je bil odigran v sredo, 11. julija, in v tekmovanju so za polfinale preostali le trije tekmovalci. Za razre\xc5\xa1itev tega polo\xc5\xbeaja so organizirali \xc5\xbereb, po katerem je William Marshall, osemindvajsetletni cambri\xc5\xa1ki dobitnik nagrade blue za tenis, napredoval v finale brez dvoboja. Tam se je pomeril s Spencerjem Gorom, ki je v edinem polfinalu premagal Heathcota v treh nizih. Po koncu polfinala v torek, 12. julija, je bil turnir za\xc4\x8dasno ustavljen do ponedeljka, 16. julija, zaradi tekme v kriketu med Etonom in Harrowom na Lord's Cricket Groundu, ki je potekala v petek in soboto. Finale je bil zaradi de\xc5\xbeja \xc5\xa1e nadalje odlo\xc5\xbeen s petka, 16. julija, na \xc4\x8detrtek, 19. julija, ob 15.30. Zaradi de\xc5\xbeja se je finale na ta dan za\xc4\x8del uro kasneje, ob 16.30, na mrtvem in drse\xc4\x8dem igri\xc5\xa1\xc4\x8du. Na strani igri\xc5\xa1\xc4\x8da je bilo za\xc4\x8dasno leseno stoji\xc5\xa1\xc4\x8de za trideset gledalcev. Osrednje igri\xc5\xa1\xc4\x8de v prvih \xc5\xa1tirih letih turnirja \xc5\xa1e ni obstajalo. Dvoboj je trajal osemin\xc5\xa1tirideset minut in Spencer Gore, osemindvajsetletni igralec racketsa iz Wandswortha, je osvojil naslov v treh nizih, ki so trajali petnajst, trinajst in dvajset minut. Gore, specialist za volej, je premagal igralca osnovne \xc4\x8drte v \xc4\x8dasu, ko so nekateri imeli igro pri mre\xc5\xbei za ne\xc5\xa1portno.\n_START_SECTION_\nAnaliza\n_START_PARAGRAPH_\nDan za tem, 20. julija 1877, je \xc4\x8dasopis The Morning Post izdal poro\xc4\x8dilo s turnirja:_NEWLINE_Turnir v tenisu na travi \xe2\x80\x93 Precej\xc5\xa1nje \xc5\xa1tevilo gledalcev se je v\xc4\x8deraj zbralo, navkljub de\xc5\xbeju, na lepo vzdr\xc5\xbeevanem posestvu All England Cluba, Wimbledon, da bi prisostvovali finalni tekmi med g. Spencerjem Gorom in W. Marshallom za naslov. Igra na obeh straneh je bila na najvi\xc5\xa1jem nivoju in je ljubiteljem \xc5\xa1porta prinesla lepo darilo. Vse tri nize je osvojil g. Gore, ki je tako postal prvak v tenisu za travi za leto 1877 ter osvojil nagrado 12\xc2\xa0\xc2\xa3 12\xc2\xa0s ter srebrni pokal, vreden 25\xc2\xa0\xc2\xa3 5\xc2\xa0s. Za drugo in tretjo nagrado sta se pomerila g. W. Marshall in G.C. Heathcotea (na dva dobljena niza po dogovoru). G. Marshall je zmagal v dveh nizih in osvojil srebrno nagrado (vredno 12\xc2\xa0\xc2\xa3 12\xc2\xa0s). G. Heathcote je osvojil nagrado za tretje mesto, vredno 3\xc2\xa0\xc2\xa3 3\xc2\xa0s._NEWLINE_Gorova zmaga je pomenila zmago teni\xc5\xa1ke razli\xc4\x8dice racketsa nad pravim tenisom in napadalnega sloga igre z voleji in igro pri mre\xc5\xbei nad slogom igre osnovnih udarcev z osnovne \xc4\x8drte. Gore je bil dober v razli\xc4\x8dnih \xc5\xa1portih, imel je velik doseg rok ter mo\xc4\x8dno in gibljivo zapestje. Njegov slog voleja je bil za tisti \xc4\x8das novost \xe2\x80\x93 mo\xc4\x8dan udarec namesto le nastavljenega loparja za rahel odboj na drugo stran mre\xc5\xbee. Njegova napadalna igra je bila tako uspe\xc5\xa1na tudi zaradi vi\xc5\xa1ine mre\xc5\xbee, ki je bila tedaj 5\xc2\xa0\xc4\x8devljev (1,52\xc2\xa0m), danes je 3\xc2\xa0\xc4\x8devlje in 6\xc2\xa0palcev (1,07\xc2\xa0m), zaradi \xc4\x8desar so njegovi nasprotniki te\xc5\xbeje odigrali mimo njega ob stranski \xc4\x8drti._NEWLINE_Kljub svoji zmagi pa Gore ni bil preve\xc4\x8d navdu\xc5\xa1en nad novo razli\xc4\x8dico tenisa na travi. Trinajst let po svojem zmagoslavju je zapisal:\xc2\xa0\xc2\xbb...\xc2\xa0pomanjkanje pestrosti bo prepre\xc4\x8dilo tenisu na travi v trenutni obliki, da bi se uveljavil med na\xc5\xa1e najbolj\xc5\xa1e \xc5\xa1porte\xc2\xa0... Vsak, ki je dober v kriketu, tenisu ali celo racketsu, da bi se resno posvetil tenisu na travi, razen da se doka\xc5\xbee kot obetavni igralec, skoraj ni mogo\xc4\x8de; s precej\xc5\xa1njo verjetnostjo ga bi monotonija igre v primerjavi z drugimi odgnala, preden bi lahko v njej zablestel.\xc2\xab Vseeno pa se je naslednjega leta vrnil in branil naslov v Izzivu prvaka, ko ga je premagal Frank Hadow v treh nizih._NEWLINE_Po koncu turnirja je Henry Jones zbral vse kartice z rezultati turnirja in ugotovil, da je bila na turnirju odigrana 601 igra, od katerih jih je server 376 dobil in 225 izgubil. V tistem \xc4\x8dasu, ko so igrali spodnji servis ali servis v vi\xc5\xa1ini ramen, je to veljalo za prevlado serverjev, zato so za naslednji turnir spremenili pravila. Ta sta skupaj objavila AELTC in MCC. Dol\xc5\xbeina servernega polja je bila zmanj\xc5\xa1ana s 26 na 22 \xc4\x8devljev (s 7,92 na 6,71\xc2\xa0m), vi\xc5\xa1ina mre\xc5\xbee zmanj\xc5\xa1ana na 4 \xc4\x8devlje in 9 palcev (1,45\xc2\xa0m) ob nosilcih in na 3 \xc4\x8devlje (0,91\xc2\xa0m) v sredini."